Siden det i 2014 blev lovligt at få foretaget et såkaldt juridisk kønsskifte – ved at ændre sit CPR-nummer – har omkring 860 danskere fået et nyt personnummer, der passer til deres kønsidentitet. De har alle været over 18 år, som er den vedtagne minimumsalder på området.

Men nu åbner et politisk flertal i Folketinget, bestående af Enhedslisten, De Radikale, Socialdemokratiet og Venstre, for, at det også skal være tilladt for ikkemyndige.

Både Enhedslisten og Socialdemokratiet overvejer at lade sig inspirere af Norge, hvor det siden 2016 har været tilladt for børn helt ned til seksårsalderen at få foretaget et juridisk kønsskifte.

Der er mange grunde til, at unge under 18 år skal have mulighed for at ændre deres juridiske køn. Puberteten har sat ind, og nogle er formentlig allerede i gang med ’stophormoner’ for at bremse den biologiske kønsudvikling – det er der nemlig ingen nedre aldersgrænse for i Danmark.

Det juridiske køn bør derfor også kunne ændres i disse teenageår. Endvidere har unge, fra de fylder 15 år, det endelige ansvar i forhold til behandlinger i sundhedsvæsenet. Derfor skal de selvfølgelig også selv kunne tage stilling til deres juridiske køn.

Forældrenes beslutning

Det kunne altså være oplagt at sænke aldersgrænsen til 15 år, eller måske endda 12 år, hvor puberteten typisk begynder, og transkønnede børn allerede skal tage stilling til eksempelvis stophormonbehandling.

Men der er grund til skepsis over for den norske model med dens aldersgrænse på seks år.

Børn i den alder kan ikke selv tage stilling til et så kompliceret spørgsmål, som juridisk kønsskifte er, hvilket betyder, at det reelt udelukkende bliver forældrenes beslutning.

Herudover har mange børn slet ikke en fastlåst kønsidentitet, når de starter i skole – og sådan bør det være. Muligheden for juridisk kønsskifte risikerer at gøre nogle børn unødvendigt fokuserede på deres køn i en meget tidlig alder.

Og selv om et nyt CPR-nummer måske gør det administrativt nemmere for en transkønnet dreng at starte på drengefodboldholdet med sine venner – som er et af Enhedslistens argumenter ­– vil det stadig kræve en forældresamtale med trænerne, eksempelvis om badet efter træning.

Den særlige opmærksomhed og omsorg, et transkønnet barn har brug for, kan et ændret personnummer aldrig erstatte.

Så selv om aldersgrænsen for juridisk kønsskifte bestemt bør sænkes, er der grund til at overveje at sætte den højere end i vores naboland Norge.

Læs også Når en mand vil under kniven for at blive kvinde, har han en psykisk lidelse